Document ID: 32015D0348

KOMISSION TÄYTÄNTÖÖNPANOPÄÄTÖS (EU) 2015/348,
annettu 2 päivänä maaliskuuta 2015,
tiettyjen Euroopan parlamentin ja neuvoston asetuksen (EY) N:o 549/2004 mukaisesti esitettyihin kansallisiin tai toiminnallisia ilmatilan lohkoja koskeviin suunnitelmien sisältyvien tavoitteiden yhteensopivuudesta toiselle viitejaksolle vahvistettujen unionin laajuisten suorituskykytavoitteiden kanssa
(tiedoksiannettu numerolla C(2015) 1293)
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhtenäisen eurooppalaisen ilmatilan toteuttamisen edellytyksistä 10 päivänä maaliskuuta 2004 annetun Euroopan parlamentin ja neuvoston asetuksen (EY) N:o 549/2004 (1) (puiteasetus) ja erityisesti sen 11 artiklan 3 kohdan c alakohdan,
sekä katsoo seuraavaa:
(1)
Asetuksen (EY) N:o 549/2004 mukaan jäsenvaltioiden on hyväksyttävä kansalliset tai toiminnallisia ilmatilan lohkoja koskevat suunnitelmat, mukaan luettuina sitovat kansalliset tavoitteet tai toiminnallisia ilmatilan lohkoja koskevat tavoitteet, ja varmistettava niiden yhteensopivuus unionin laajuisten suorituskykytavoitteiden kanssa. Mainitussa asetuksessa säädetään lisäksi, että komissio arvioi näiden tavoitteiden yhteensopivuuden käyttämällä asetuksen 11 artiklan 6 kohdan d alakohdassa tarkoitettuja arviointiperusteita ja että komissio voi päättää antaa suosituksia, jos se toteaa, etteivät tavoitteet ole arviointiperusteiden mukaisia. Tätä koskevat yksityiskohtaiset säännöt on vahvistettu komission täytäntöönpanoasetuksessa (EU) N:o 390/2013 (2).
(2)
Unionin laajuiset suorituskykytavoitteet suorituskyvyn kannalta keskeisillä osa-alueilla turvallisuus, ympäristö, kapasiteetti ja kustannustehokkuus vahvistettiin toiselle viitejaksolle (2015-2019) komission täytäntöönpanopäätöksellä 2014/132/EU (3).
(3)
Jäsenvaltiot esittivät komissiolle suorituskykysuunnitelmansa, jotka kaikki koskivat toiminnallisia ilmatilan lohkoja, 1 päivään heinäkuuta 2014 mennessä. Useissa tapauksissa alun perin esitetty suunnitelma oli vasta luonnoksen asteella. Lisäksi monia suunnitelmia muutettiin myöhemmin lisäyksillä tai oikaisuilla, joista viimeisin on päivätty 9 päivänä tammikuuta 2015. Komissio on tehnyt arviointinsa viimeisimpien saatujen tietojen pohjalta.
(4)
Suorituskyvyn tarkastuselin, jonka tehtävänä on avustaa komissiota suorituskyvyn kehittämisjärjestelmän täytäntöönpanossa täytäntöönpanoasetuksen (EU) N:o 390/2013 3 artiklan mukaisesti, antoi komissiolle alustavan arviointikertomuksen 7 päivänä lokakuuta 2014 ja kertomuksen päivitetyn version 15 päivänä joulukuuta 2014. Komissio sai lisäksi suorituskyvyn tarkastuselimeltä raportit, jotka perustuvat kansallisilta valvontaviranomaisilta täytäntöönpanoasetuksen (EU) N:o 390/2013 18 artiklan 4 kohdan mukaisesti saatuihin tietoihin suorituskykysuunnitelmien ja -tavoitteiden seurannasta.
(5)
Täytäntöönpanoasetuksen (EU) N:o 390/2013 liitteessä IV olevassa 2 kohdassa vahvistettujen periaatteiden mukaisesti turvallisuuteen liittyvällä suorituskyvyn keskeisellä osa-alueella on arvioitu turvallisuudenhallinnan tehokkuustasoa ja riskianalyysivälineen metodologiaan perustuvan vakavuusluokituksen käyttöä koskevien jäsenvaltioiden esittämien tavoitteiden yhteensopivuutta. Arviointi osoitti, että kaikkien jäsenvaltioiden esittämät tavoitteet, jotka koskevat toiminnallisia ilmatilan lohkoja FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB ja SW FAB, ovat yhteensopivia asiaa koskevan unionin laajuisen suorituskykytavoitteen kanssa.
(6)
Täytäntöönpanoasetuksen (EU) N:o 390/2013 liitteessä IV olevassa 3 kohdassa vahvistettujen periaatteiden mukaisesti ympäristöön liittyvällä suorituskyvyn keskeisellä osa-alueella on arvioitu jäsenvaltioiden esittämien tavoitteiden yhteensopivuutta käyttäen tosiasiallisen lentoradan mukaista horisontaalisen reitinaikaisen lennon tehokkuutta koskevia kunkin toiminnallisen ilmatilan lohkon viitearvoja, jotka sovellettuina varmistavat unionin tasolla, että unionin laajuinen suorituskykytavoite saavutetaan; viitearvot on laskenut verkon hallinnoija ja ne on esitetty verkon operaatiosuunnitelman (2014-2018/2019) kesäkuussa 2014 julkaistussa viimeisimmässä versiossa, jäljempänä ’verkon operaatiosuunnitelma’. Arviointi osoitti, että kaikkien jäsenvaltioiden esittämät tavoitteet, jotka koskevat toiminnallisia ilmatilan lohkoja FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB ja SW FAB, ovat yhteensopivia asiaa koskevan unionin laajuisen suorituskykytavoitteen kanssa.
(7)
Täytäntöönpanoasetuksen (EU) N:o 390/2013 liitteessä IV olevassa 4 kohdassa vahvistettujen periaatteiden mukaisesti kapasiteettiin liittyvällä suorituskyvyn keskeisellä osa-alueella on arvioitu ilmaliikennevirtojen säätelystä reitillä johtuvaa viivästystä koskevien jäsenvaltioiden esittämien tavoitteiden yhteensopivuutta käyttäen kapasiteettia koskevia kunkin toiminnallisen ilmatilan lohkon viitearvoja, jotka sovellettuina varmistavat unionin tasolla, että unionin laajuinen suorituskykytavoite saavutetaan; viitearvot on laskenut verkon hallinnoija ja ne on esitetty verkon operaatiosuunnitelmassa. Arviointi osoitti, että Yhdistyneen kuningaskunnan ja Irlannin (UK-IR FAB), Puolan ja Liettuan (Baltic FAB), Tanskan ja Ruotsin (DK-SE FAB) sekä Viron, Suomen ja Latvian (NEFAB) esittämät tavoitteet ovat yhteensopivia asiaa koskevan unionin laajuisen suorituskykytavoitteen kanssa.
(8)
Täytäntöönpanoasetuksen (EU) N:o 390/2013 liitteessä IV olevassa 5 kohdassa, luettuna yhdessä 1 kohdan kanssa, vahvistettujen periaatteiden mukaisesti kustannustehokkuuteen liittyvällä suorituskyvyn keskeisellä osa-alueella on arvioitu reitinaikaisina määritettyinä yksikkökustannuksina ilmaistujen jäsenvaltioiden esittämien tavoitteiden yhteensopivuutta ottamalla huomioon reitinaikaisten määritettyjen yksikkökustannusten kehitys toisen viitejakson sekä ensimmäisen ja toisen viitejakson muodostaman kokonaisjakson (2012-2019) aikana, palveluyksikköjen määrä (liikenne-ennuste) ja reitinaikaisten määritettyjen yksikkökustannusten taso verrattuna jäsenvaltioihin, joilla on samankaltainen toiminta- ja talousympäristö. Arviointi osoitti, että Yhdistyneen kuningaskunnan ja Irlannin (UK-IR FAB), Puolan ja Liettuan (Baltic FAB), Kyproksen, Kreikan ja Maltan (Blue Med FAB), Bulgarian ja Romanian (Danube FAB), Kroatian, Tšekin, Slovenian ja Unkarin (FABCE), Portugalin ja Espanjan maksuvyöhykkeille Spain Continental ja Spain Canarias (SW FAB), Tanskan ja Ruotsin (DK-SE FAB) sekä Viron, Suomen ja Latvian (NEFAB) esittämät tavoitteet ovat yhteensopivia asiaa koskevan unionin laajuisen suorituskykytavoitteen kanssa.
(9)
Siksi komissio katsoo, että Yhdistyneen kuningaskunnan ja Irlannin (UK-IR FAB), Tanskan ja Ruotsin (DK-SE FAB), Puolan ja Liettuan (Baltic FAB) sekä Viron, Suomen ja Latvian (NEFAB) laatimiin suorituskykysuunnitelmiin sisältyvät tavoitteet ovat yhteensopivia unionin laajuisten suorituskykytavoitteiden kanssa kaikilla neljällä suorituskyvyn keskeisellä osa-alueella. Komissio katsoo myös, että Belgian, Luxemburgin, Ranskan, Saksan ja Alankomaiden (FABEC), Itävallan, Kroatian, Tšekin, Unkarin, Slovakian ja Slovenian (FABCE), Kyproksen, Kreikan, Italian ja Maltan (Blue Med FAB), Bulgarian ja Romanian (Danube FAB) sekä Portugalin ja Espanjan (SW FAB) esittämät tavoitteet ovat yhteensopivia unionin laajuisten suorituskykytavoitteiden kanssa turvallisuuteen ja ympäristöön liittyvillä suorituskyvyn keskeisillä osa-alueilla. Komissio katsoo edelleen, että Kyproksen, Kreikan ja Maltan (Blue Med FAB), Bulgarian ja Romanian (Danube FAB), Kroatian, Tšekin, Slovenian ja Unkarin (FABCE) sekä Portugalin ja Espanjan (SW FAB) esittämät tavoitteet ovat yhteensopivia unionin laajuisten suorituskykytavoitteiden kanssa kustannustehokkuuteen liittyvällä suorituskyvyn keskeisellä osa-alueella. Näin ollen näiden tavoitteiden osalta ei ole tarvetta antaa suosituksia siitä, että kansallisten valvontaviranomaisten tulisi ehdottaa tarkistettuja tavoitteita. Komissio on antanut tällaisia suosituksia niiden jäsenvaltioiden esittämien tavoitteiden osalta, jotka eivät ole yhteensopivia asiaa koskevien unionin laajuisten suorituskykytavoitteiden kanssa, kuten esitetään tavoitteiden yhteensopimattomuutta koskevassa komission täytäntöönpanopäätöksessä C(2015) 1263.
(10)
Tässä päätöksessä säädetyt toimenpiteet ovat yhtenäisen ilmatilan komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Liitteessä luetellut asetuksen (EY) N:o 549/2004 mukaisesti esitettyihin suorituskykysuunnitelmiin sisältyvät tavoitteet ovat yhteensopivia täytäntöönpanopäätöksessä 2014/132/EU toiselle viitejaksolle vahvistettujen unionin laajuisten suorituskykytavoitteiden kanssa.
2 artikla
Tämä päätös on osoitettu kaikille jäsenvaltioille.
Tehty Brysselissä 2 päivänä maaliskuuta 2015.

Labels: 11
8
4
20